Twee vroue vas na nóg ŉ skool brandArgieffoto: Nico Strydom Die polisie in Mpumalanga het ŉ brandstigtingsvoorval by die Laerskool Mavimbela in Mkhuhlu naby Hazyview in dié provinsie ten sterkste veroordeel. Sers. Gerald Sedibe, woordvoerder van die polisie, sê owerhede in Calcutta is op 6 Februarie na die skool ontbied ná ŉ wenk oor ŉ brand. Volgens Sedibe was die administrasiegeboue van die skool asook die kantoor van die skoolhoof aan die brand toe polisieowerhede en brandweerdienste op die toneel opgedaag het. Hy sê die polisie het onmiddellik ŉ ondersoek na die voorval van stapel gestuur waarna twee vroue, glo lede van die skool se beheerliggaam, in hegtenis geneem is. Grace Mabaso (35) en Margaret Mashaba (59) het albei Woensdag in die Mkhuhlu-landdroshof verskyn en is op borgtog van R1 000 elk vrygelaat. Lt.genl. Mondli Zuma, provinsiale polisiekommissaris, het gesê dit is baie ontstellend dat lede van die beheerliggaam en ouers van kinders in die skool na bewering betrokke is by die brandstigting by die skool, aangesien dié persone juis kinders se opleiding en onderwys moet ondersteun. Die saak teen die twee vroue is tot 8 Maart uitgestel. Sedibe het gesê die ondersoek duur voort en die polisie wil daarom nie al die inligting tot sy beskikking onmiddellik bekend maak nie. Dié nuus volg nadat ŉ brand ook Vrydagoggend in die administrasiegebou van Shondoni Secondary School in Vuwani buite Thohoyandou in Limpopo gestig is. Die waarde van die eiendom wat beskadig is, insluitend die gebou, is ongeveer R1,2 miljoen. Niemand is nog in hegtenis geneem in verband met die voorval nie.